Document ID: 32013D0107

PADOMES LĒMUMS
(2012. gada 13. novembris)
par to, lai parakstītu un noslēgtu Nolīgumu starp Amerikas Savienoto Valstu valdību un Eiropas Savienību par biroja iekārtu energoefektivitātes marķēšanas programmu koordinēšanu
(Dokuments attiecas uz EEZ)
(2013/107/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 194. un 207. pantu saistībā ar tā 218. panta 6. punkta a) apakšpunktu,
ņemot vērā Eiropas Komisijas priekšlikumu,
ņemot vērā Eiropas Parlamenta piekrišanu,
tā kā:
(1)
Padome 2011. gada 12. jūlijā pilnvaroja Komisiju risināt sarunas par Nolīgumu starp Amerikas Savienoto Valstu valdību un Eiropas Savienību par biroja iekārtu energoefektivitātes marķēšanas programmu koordinēšanu (turpmāk “Nolīgums”).
(2)
Saskaņā ar Padomes pilnvarojumu Komisija sarunu laikā konsultējās ar Padomes Enerģētikas jautājumu darba grupu, un tā palīdzēja Komisijai sarunu risināšanā.
(3)
Sarunas ir noslēgušās, un Nolīgumu abas Puses parafēja 2011. gada 29. novembrī.
(4)
Būtu jāizveido attiecīgas Savienības iekšējās procedūras, lai nodrošinātu to, ka šis Nolīgums darbojas pareizi.
(5)
Biroja iekārtu enerģijas patēriņa īpatsvars turpmāk pieaugs, jo parādās jauni lietojumi un funkcionalitāte. Lai sasniegtu 2007. gada pavasara Eiropadomes sanāksmē apstiprināto Savienības mērķi, kas paredz tās enerģijas patēriņa ietaupījumu 20 % apmērā, salīdzinot ar prognozēm 2020. gadam, ir jāturpina optimizēt biroja iekārtu energoefektivitāti.
(6)
Tā kā biroja iekārtas ir tirgus, kas strauji attīstās, ir svarīgi regulāri izvērtēt energotaupības paaugstināšanas un vides ieguvumu potenciālu, stimulējot energoefektīvu ražojumu piedāvājumu un pieprasījumu. Tāpēc Komisijai ir jāpiešķir pilnvaras regulāri izvērtēt un atjaunināt Nolīgumā noteiktās biroja iekārtu kopējās specifikācijas, šajā nolūkā saņemot palīdzību no Savienības konsultatīvās padomes, kuru veido valstu pārstāvji un visas ieinteresētās personas.
(7)
Tā kā ražotāji, kas piedalās ES programmā ENERGY STAR, galvenokārt ir mazie un vidējie uzņēmumi, ražojumu reģistrācijai Savienībā joprojām vajadzētu būt neapgrūtinošai un pamatoties uz pašsertifikāciju. To vajadzētu apvienot ar Komisijas un dalībvalstu sadarbības rezultātā īstenotu ES programmas ENERGY STAR stingrāku izpildi.
(8)
Tehniskajai komisijai, kas izveidota ar šo Nolīgumu, vajadzētu būt atbildīgai par Nolīguma īstenošanas pārskatīšanu.
(9)
Ievērojot šo Nolīgumu, Amerikas Savienotajām Valstīm un Savienībai katrai ir jānorīko pārvaldības struktūra, kas būs atbildīga par šā Nolīguma īstenošanu. Šim nolūkam, Savienībai par savu pārvaldības struktūru būtu jānorīko Komisija,
IR PIEŅĒMUSI ŠO LĒMUMU.
1. pants
Ar šo Savienības vārdā tiek apstiprināts Nolīgums starp Amerikas Savienoto Valstu valdību un Eiropas Savienību par biroja iekārtu energoefektivitātes marķēšanas programmu koordinēšanu, tostarp tā pielikumi (turpmāk “Nolīgums”).
Nolīguma un tā pielikumu teksti ir pievienoti šim lēmumam.
2. pants
Ar šo Padomes priekšsēdētājs tiek pilnvarots norīkot personu vai personas, kas tiesīgas parakstīt Nolīgumu, lai tas kļūtu saistošs Savienībai.
3. pants
Padomes priekšsēdētājs Savienības vārdā rakstiski sniedz Nolīguma XIV panta 1. punktā paredzēto paziņojumu.
4. pants
Komisija pārstāv Savienību Nolīguma VII pantā paredzētajā tehniskajā komisijā pēc tam, kad tā uzklausījusi Eiropas Parlamenta un Padomes Regulas (EK) Nr. 106/2008 (2008. gada 15. janvāris) par biroja iekārtu energoefektivitātes marķēšanas programmu (1) 8. pantā minētās Eiropas Savienības Energy Star padomes locekļu viedokļus. Komisija, apspriedusies ar Eiropas Savienības Energy Star padomi, izskata jautājumus saistībā ar saziņu, sadarbību, īstenošanas pārskatīšanu un paziņojumiem, kas minēti Nolīguma VI panta 4. punktā, VII panta 1. un 2. punktā un IX panta 4. punktā.
Gatavojot Savienības nostāju jautājumā par Nolīguma C pielikumā iekļauto biroja iekārtu saraksta grozījumiem, Komisija ņem vērā Eiropas Savienības Energy Star padomes viedokli.
Savienības nostāju attiecībā uz lēmumiem, kas jāpieņem pārvaldības struktūrām, jautājumos par grozījumiem Nolīguma A pielikumā (ENERGY STAR nosaukums un kopīgais logotips), B pielikumā (ENERGY STAR nosaukuma un kopīgā logotipa pareizas izmantošanas vadlīnijas) un C pielikumā (kopīgās specifikācijas) nosaka Komisija pēc konsultācijām ar Eiropas Savienības Energy Star padomi.
Visos pārējos gadījumos Savienības nostāju attiecībā uz lēmumiem, ko Nolīguma Puses paredzējušas pieņemt attiecībā uz Nolīgumu, nosaka Padome pēc Komisijas priekšlikuma saskaņā ar Līguma 218. panta 9. punktu.
5. pants
Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
Briselē, 2012. gada 13. novembrī

Labels: 5
14
3
12
18
15